***ГАРЭЗНА***

 *Гарэзна*… Прыгожая назва. Пайшла яна, напэўна, ад слова *“гарэзлівы”,вясёлы*. Такой яна была шмат гадоў назад.

 Знаходзілася Гарэзна за 28 кіламетраў на паўночны усход ад Краснаполля. Транспартныя сувязі ішлі па мясцовай дарозе праз вёскі Жаліжжа, Высокі Борак і далей па шашы Хоцімск – Краснаполле. Праз вёску цячэ рака Гарэзіна (прыток р.Расамахі). Упершыню вёска Гарэзна была нанесена на геаграфічную карту Магілёўскай губерні Я. Шмідта ў 1776 годзе, калі ў вёсцы было 12 двароў, пражывала 22 жыхары мужчынскага полу, меліся млын і карчма. Вёска належыла сельскаму таварыству.

 У 1839 годзе ў вёсцы “на казённую сумму” была пабудавана праваслаўная царква, якая згарэла 1 мая 1842 года *“со всею утварью, ризницею и богослужебными книгами, сгорели священно церковно-служительские домы с принадлежностями».* (Нацыянальны архіў Рэспублікі Беларусь, ф. 2001, воп. 1, спр.3). У 1858 годзе Гарэзна - сяло ў Палужскай воласці. Меліся заезны дом, драўляная царква, дзейнічала царкоўна-прыхадская школа, 2 ветракі.

 У 1929 у вёсцы быў арганізаваны калгас “КІМ”, які ў 1932 аб’ядноўваў 64 гаспадаркі. У пачатку 30-х гадоў адкрыта 4-гадовая школа, дзейнічаў гурток па ліквідацыі непісьменнасці сярод дарослых. У 1931 годзе Гарэзненская царква была разбурана, былі скінуты званы, а саму царкву ператварылі ў склеп.У 1954 годзе ў Гарэзне быў пабудаван сельскі клуб, пазней бібліятэка. У вёсцы таксама былі магазін, аддзяленне сувязі, фельдшарска-акушэрскі пункт, 8-я школа. Калісьці Гарэзна была мнагалюднай. Складалася з двух крывалінейных працяглых вуліц, амаль мерыдыяльнай арыентацыі, абапал ракі, злучаных у цэнтральнай частцы завулкамі. Была забудавана пераважна аднабакова, драўлянымі дамамі сядзібнага тыпу. Тут знаходзілася малочна-таварная ферма, дзе вясковыя жанчыны працавалі даяркамі, даглядчыцамі цялят, паляводамі. Мужчыны працавалі механізатарамі – вырошчвалі хлеб і бульбу, занімаліся касьбой і нарыхтоўкай сена на заліўных лугах. Адразу за вёскай пачынаўся лес, які ўпіраўся прама ў агароды. Вясковыя дзеці ўсё лета збіралі грыбы і ягады, ды і дарослыя, справіўшыся па гаспадарцы, у вольную хвіліну ішлі ў лес. У вёсцы працякаў невялікі ручэй, які з кожным годам усё мялеў і вузеў. Глядзелі на яго вяскоўцы і гаварылі: “Прападзе ручэй. Выкапаць бы вялізны катлаван, ды запоўніць яго вадою. Якое было б цудоўнае возера!” І гэта мара была здзейснена. У 1975 годзе на месцы ручая з’явіўся штучны вадаём.

 Да 1986 года ў вёсцы пражывала 56 сем’яў. Вядома ў кожнай была гаспадарка, некаторыя займаліся пчалярствам. Звычайнае сялянскае жыццё з усімі атрыбутамі і традыцыямі.

 Чарнобыльская аврыя 1986 года ўнесла свае карэктывы ў жыццё вёскі.

У 1999 у Гарэзне ўжо было ўсяго тры гаспадаркі і 8 жыхароў. На сённяшні дзень на карце Краснапольшчыны вёскі з такой назвай больш няма.

 Але жывучы далёка ад родных мясцін, жыхары вёскі не забылі радзіму. І многія з іх да канца сваіх дзён застаюцца ў думках там, дзе прайшла большая частка іх жыцця.